Document ID: 32005R0600

KOMISJONI MÄÄRUS (EÜ) nr 600/2005,
18. aprill 2005,
mis käsitleb teatava koktsidiostaatikumi söödalisandina kasutamise lubamist kümne aasta jooksul, teatava söödalisandi kasutamise ajutist lubamist ning teatavate söödalisandite kasutamise alalist lubamist
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 23. novembri 1970. aasta direktiivi 70/524/EMÜ söödalisandite kohta, (1) eriti selle artiklit 3, artikli 9d lõiget 1 ja artikli 9e lõiget 1,
võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (2) eriti selle artiklit 25,
ning arvestades järgmist:
(1)
Määruses (EÜ) nr 1831/2003 sätestatakse loomasöötades kasutatavate söödalisandite lubamine.
(2)
Määruse (EÜ) nr 1831/2003 artikliga 25 kehtestatakse vastavalt direktiivile 70/524/EMÜ esitatud söödalisandite loataotluste üleminekumeetmed enne määruse (EÜ) nr 1831/2003 kohaldamise kuupäeva.
(3)
Käesoleva määruse lisades loetletud söödalisandite loataotlused esitati enne määruse (EÜ) nr 1831/2003 kohaldamise kuupäeva.
(4)
Esialgsed kommentaarid nende taotluste kohta, mis esitati direktiivi 70/524/EMÜ artikli 4 lõike 4 kohaselt, edastati komisjonile enne määruse (EÜ) nr 1831/2003 kohaldamise kuupäeva. Seetõttu tuleb neid taotlusi jätkuvalt käsitleda vastavalt direktiivi 70/524/EMÜ artiklile 4.
(5)
Salinomax 120G ringlusse laskmise eest vastutav isik esitas taotluse nimetatud aine kasutamise lubamiseks koktsidiostaatikumina kümne aasta jooksul broilerkanade puhul vastavalt nimetatud direktiivi artiklile 4. Euroopa Toiduohutusamet (EFSA) on esitanud arvamuse nimetatud preparaadi kasutamise ohutuse kohta inimeste, loomade ja keskkonna suhtes käesoleva määruse I lisas sätestatud tingimuste alusel. Hindamine näitab, et direktiivi 70/524/EMÜ artiklis 3a kehtestatud tingimused nimetatud loa saamiseks on täidetud. Järelikult tuleks anda luba kasutada nimetatud preparaati kümne aasta jooksul I lisas sätestatud tingimuste kohaselt.
(6)
Taotluse toetamiseks esitati andmed uue söödalisandi Lactobacillus acidophilus DSM 13241 kasutamise kohta koerte ja kasside puhul. Euroopa Toiduohutusamet esitas 15. aprillil 2004 ja 27. oktoobril 2004 positiivsed arvamused selle ohutuse kohta sihtloomade, kasutajate ja keskkonna suhtes. Hindamine näitab, et direktiivi 70/524/EMÜ artikli 9e lõikes 1 kehtestatud tingimused nimetatud loa saamiseks on täidetud. Järelikult tuleks anda ajutiselt luba kasutada nimetatud mikroorganismide preparaati II lisas sätestatud tingimuste kohaselt.
(7)
Mikroorganismide preparaadi Enterococcus faecium ATCC 53519 ja Enterococcus faecium ATCC 55593 kasutamiseks anti ajutine luba esmakordselt broilerkanade puhul komisjoni määrusega (EÜ) nr 1436/98. (3) On esitatud uued andmed, mis toetavad taotlust saada selle mikroorganismide preparaadi jaoks tähtajatu kasutusluba. Hindamine näitab, et direktiivi 70/524/EMÜ artiklis 3a kehtestatud tingimused nimetatud loa saamiseks on täidetud. Järelikult tuleks anda tähtajatu luba kasutada nimetatud mikroorganismide preparaati III lisas sätestatud tingimuste kohaselt.
(8)
Mikroorganismide preparaadi Bacillus licheniformis DSM 5749 ja Bacillus subtilis DSM 5750 kasutamiseks anti ajutine luba esmakordselt broilerkalkunite puhul komisjoni määrusega (EÜ) nr 2437/2000 (4) ja vasikate puhul komisjoni määrusega (EÜ) nr 418/2001. (5) On esitatud uued andmed, mis toetavad taotlust saada selle mikroorganismide preparaadi jaoks tähtajatu kasutusluba. Hindamine näitab, et direktiivi 70/524/EMÜ artiklis 3a kehtestatud tingimused nimetatud loa saamiseks on täidetud. Järelikult tuleks anda tähtajatu luba kasutada nimetatud mikroorganismide preparaati III lisas sätestatud tingimuste kohaselt.
(9)
Mikroorganismide preparaadi Saccharomyces cerevisiae NCYC Sc 47 kasutamiseks anti ajutine luba esmakordselt küülikute puhul määrusega (EÜ) nr 1436/98. On esitatud uued andmed, mis toetavad taotlust saada selle mikroorganismide preparaadi jaoks tähtajatu kasutusluba. Hindamine näitab, et direktiivi 70/524/EMÜ artiklis 3a kehtestatud tingimused nimetatud loa saamiseks on täidetud. Järelikult tuleks anda tähtajatu luba kasutada nimetatud mikroorganismide preparaati III lisas sätestatud tingimuste kohaselt.
(10)
Nimetatud taotluse hindamine näitab, et teatud protseduurid peaksid olema kohustuslikud, et kaitsta töötajaid lisas sätestatud söödalisandiga kokkupuutumise eest. Selline kaitse tuleks tagada nõukogu 12. juuni 1989. aasta direktiivi 89/391/EMÜ (töötajate tööohutuse ja töötervishoiu parandamist soodustavate meetmete kehtestamise kohta) (6) kohaldamisega.
(11)
Käesolevas määruses sätestatud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Koktsidiostaatikumide ja muude raviainete rühma kuuluvat I lisas nimetatud preparaati lubatakse kasutada söödalisandina kümne aasta jooksul kõnealuses lisas kehtestatud tingimuste alusel.
Artikkel 2
Mikroorganismide rühma kuuluvat II lisas nimetatud preparaati lubatakse ajutiselt kasutada söödalisandina nelja aasta jooksul kõnealuses lisas kehtestatud tingimuste alusel.
Artikkel 3
Mikroorganismide rühma kuuluvat III lisas nimetatud preparaati lubatakse tähtajatult kasutada söödalisandina kõnealuses lisas kehtestatud tingimuste alusel.
Artikkel 4
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 18. aprill 2005

Labels: 16
17
0
3
6